Minst 50 drept i israelske angrep mot Khan Younis i Gaza siste døgn
Minst 50 mennesker er drept i israelske angrep mot Khan Younis sør på Gazastripen det siste døgnet, ifølge palestinske helsemyndigheter. Kronprinsesse Mette-Marit kaller situasjonen «rystende».  Minst 25.750 palestinere er drept i israelske angrep mot Gazastripen siden 7. oktober, ifølge Gazas helsedepartement. I tillegg skal tallet på sårede være oppe i 63.740. Over 10.600 av de drepte er barn, ifølge helsemyndighetene.  Aftenposten kan ikke uavhengig verifisere tallene på drepte, men FN og Human Rights Watch har tidligere sagt til Reuters at de har ansett tallene som troverdige. Onsdag og natt til torsdag raste det også kamper i nærheten av flere sykehus i den palestinske storbyen sør på Gazastripen. Israel har bedt beboere om å forlate deler av byen, blant annet der hvor Nasser-sykehuset og flere andre helsebygg ligger.  Kronprinsessen: - Mildt sagt rystende Kronprinsesse Mette-Marit møtte torsdag hjelpearbeidere som har jobbet i Gaza under en reise til Egypt    – De historiene vi har hørt i dag er mildt sagt rystende. Det er veldig få som ikke blir berørt av den situasjonen. Det var veldig sterkt å høre, sier en tydelig preget kronprinsesse etter møtet i Kairo.  Med på turen er også utenriksminister Espen Barth Eide (Ap). Sammen har de torsdag morgen en samtale med FN-ansatte og internasjonale hjelpeorganisasjoner om situasjonen i Gaza og arbeidet som foregår der. – Vi kan ikke gi opp håpet om en fredelig løsning for alle menneskene i regionen, sier kronprinsessen. Kronprinsesse Mette-Marit skal senere torsdag åpne den norske paviljongen på den store bokmessen i Kairo, hvor Norge er gjesteland. Sulter og drevet på flukt Ifølge FN bor det 88.000 palestinere i området som har vært hardest rammet av israelske angrep det siste døgnet. Dette er i tillegg til 425.000 som er blitt fordrevet av de israelske angrepene lenger nord i det palestinske området.  Gazas 2,3 millioner innbyggere er innesperret på et område som er på størrelse med Mjøsa.  Grensene mot Egypt og Israel er stengt, og kysten under militær blokade. Det er derfor ikke mulig for palestinske sivile på Gazastripen å flykte til trygge områder. De fleste menneskene på Gazastripen er nå internt fordrevet, sulter og mangler helsehjelp.  Saken fortsetter under kartet Økende press mot Israel Det internasjonale presset mot Israels massive krigføring på Gazastripen øker.  I alt 16 organisasjoner ber nå verdens land slutte å levere våpen til både Israel og palestinske grupper slik at krigen i Gaza kan få en slutt.  I Norge har et stort flertall på Stortinget foreløpig sagt nei til sanksjoner mot Isarel. Storbritannias utenriksminister David Cameron sa onsdag til Israels statsminister Benjamin Netanyahu at en tostatsløsning er nødvendig. Også USA mener en tostatsløsning er det eneste alternativet.  Netanyahu har flere ganger den siste tiden avvist alle forslag om en tostatsløsning, inkludert fra landets nærmeste allierte USA. I forrige uke sa han at en slik løsning ville sette Israel i fare, og han kritiserte dem «som prøver å presse oss». FNs generalsekretær António Guterre fordømmer Netanyahus avvisning og sier at den forlenger konflikten og truer verdensfreden. FN-domstolen (ICJ) skal fredag komme med en kjennelse i folkemordsaken som Sør-Afrika har anlagt mot Israel. Da kan Israel få ordre om å stanse angrepene mot Gaza. Det første ICJ i Haag skal ta stilling til, er hvorvidt den skal gi Israel ordre om å stanse krigføringen i Gaza umiddelbart, slik Sør-Afrika har bedt om.  ICJ kommer imidlertid ikke til å ta stilling til hovedspørsmålet – hvorvidt Israel begår folkemord på Gazastripen. Behandlingen av slike saker tar vanligvis flere år.
Over 50 er drept israelske angrep i Khan Younis på Gazastripen. Dette øker det totale antallet palestinske døde til 25.750 siden 7. oktober.  Kronprinsesse Mette-Marit uttrykker sterk bekymring for situasjonen i Gaza etter et møte med hjelpearbeidere i Egypt torsdag. Hun håper på en fredelig løsning for alle i regionen. Presset mot Israel for krigføringen i Gaza øker. FN fordømmer Israels avvisning av en tostatsløsning. Landet kan få ordre fra FN om å stanse angrepene etter kjennelse i en folkemordsak anlagt av Sør-Afrika.